

Str. Hărmanului nr. 49, Braşov, 500250 România

Nr. Reg. Com. : J8/45/1991; C.I.F.:RO 1102556

Tel.: 0268-334-678; Fax.: 0268-335-660

Email: [ratbv@ratbv.ro](mailto:ratbv@ratbv.ro); web: [www.ratbv.ro](http://www.ratbv.ro)

**Comunicat de presă**

De la 1 mai 2025 va fi pus în aplicare noul plan tarifar pentru serviciul de transport public de călători efectuat de RATBV, plan ce include revenirea la sistemul de taxare funcție de distanța parcursă de client. Totodată, ajustarea tarifelor este determinată de modificările legislative și necesitatea asigurării resurselor pentru oferirea unui serviciu la standarde cât mai ridicate.

Modificarea a fost aprobată de Adunarea Generală a Acționarilor Asociației Metropolitane pentru Dezvoltarea Durabilă a Transportului Public Brașov și are în vedere implementarea unui sistem ce ține cont de nevoile de mobilitate a clienților RATBV, de capacitatea primăriilor din zona metropolitană de asigurare a compensațiilor financiare, precum și de menținerea unor costuri cât mai reduse de exploatare și mentenanță de către operatorul RATBV.

Revenirea la sistemul de taxare funcție de distanța parcursă este necesară după ce sistemul actual de tarifare, introdus în anul 2023, nu a generat rezultatele scontate în ceea ce privește creșterea semnificativă a numărului de clienți.

La conturarea noului plan tarifar s-au avut în vedere, printre altele, prevederile Ordonanței de Urgență nr. 156/2024, privind unele măsuri fiscal-bugetare în domeniul cheltuielilor publice pentru fundamentarea bugetului general consolidat pe anul 2025. De asemenea, alte considerente ce au stat la baza acestui plan tarifar se referă la creșterile costurilor cu combustibilii suportate de RATBV în ultimii trei ani, precum și la investițiile realizate sau în curs de implementare în infrastructura de transport.

Prin aplicarea noului plan tarifar, diferențiat pentru fiecare zonă de călătorie, se vor rezolva și aspecte ce țin de necesitatea de a avea o evidență clară la nivelul fiecărei localități în ceea ce privește veniturile din vânzarea de bilete și abonamente, dar și în ceea ce privește cheltuielile ce trebuie compensate de fiecare unitate administrativ-teritorială deservită de RATBV. În acest fel se pot controla apariția unor situații precum cea în care se află Primăria Municipiului Brașov, care pentru anul 2021 a acoperit o subvenție de 82,8 milioane lei, iar pentru anul 2024 una de 147,6 milioane lei, incluzând în această sumă și reducerile și gratuitățile acordate diferitelor categorii de beneficiari.

Toți cei implicați în buna desfășurare a activității de transport public de călători, primării, AMDDTPBV și RATBV mulțumește clienților pentru înțelegere și îi asigură că vor aceste modificări sunt esențiale pentru păstrarea calității serviciului de transport oferit în municipiul și zona metropolitană Brașov.

25.03.2025 Silviu Ștefan

purtător de cuvânt al RATBV S.A.

Anexat Planul tarifar valabil de la 1 mai 2025